Sautján umferðaróhöpp í dagbók lögreglunnar 12. nóvember 2019 22:13 Þyrla Landhelgisgæslunnar sótti fjóra slasaða á Selfossflugvöll eftir árekstur við Sléttaland . sunnlenska.is / Guðmundur Karl Sautján umferðaróhöpp voru skráð í umdæmi lögreglunnar á Suðurlandi í liðinni viku . Í flestum tilvikum voru meiðsli minniháttar . Alvarlegustu slysin voru á Suðurlandsvegi við Sléttaland þann 4. nóvember þegar tveir jepplingar lentu í árekstri . Fjórir voru fluttir með þyrlu Landhelgisgæslunnar á sjúkrahús en meiðsli fólksins voru ekki lífshættuleg . Daginn eftir varð árekstur jepplings og vörubíls á þjóðvegi 1 skammt frá Steinavötnum . Jepplingurinn virðist hafa flotið upp í krapa svo að hann lenti framan á vörubílnum . Framhjól rifnaði undan vörubílnum og jepplingurinn gjöreyðilagðist . Tveir voru í jepplingnum en einn í vörubílnum og voru allir fluttir með þyrlu á sjúkrahús í Reykjavík . Meiðsli þeirra reyndust hinsvegar mun minni en útlit var fyrir í upphafi .